Pretorianer een van SA se mooiste manneFoto: Verskaf Andries Hendrik Potgieter, ŉ Pretoriase sanger en model, is deur Cosmopolitan-tydskrif aangewys as een van SA se 12 sexyste manne. Dié 12, wat sportsterre, akteurs en modelle insluit, pryk nou op ŉ kalender wat landwyd beskikbaar is. Andries Hendrik skerts en sê hy dink die beoordelaars het seker nie goed genoeg gesoek nie. “Ek dink hulle het in alfabetiese volgorde gesoek en toe is my naam eerste.” Hy is nie seker hoe die ding begin het nie, maar hy het homself amper dood geskrik toe hy ŉ oproep van die tydskrif ontvang, sê hy. Uit ŉ groot aantal mans wat benoem is, is hy deur die publiek as “Mnr. Julie” aangewys. Andries Hendrik is die enigste sanger wat vanjaar op die kalender verskyn. Die enigste ander sanger wat voorheen vir die kalender benoem was, is Bobby van Jaarsveld. Uit dié 12 sal die algehele wenner deur die publiek gekies word en bekend staan as SA se sexyste man. “My voorkoms en gesondheid was nooit regtig só belangrik nie, maar nou dat ek ouer word het ek besluit ek wil gesonder lewe,” sê Andries Hendrik. Hoewel hy tydens verskeie modeweke op die loopplank verskyn, bly sing sy eerste liefde. “Dis die een ding wat ŉ mens gelukkig hou,” sê hy. “Die modelwerk is eintlik ŉ persoonlike doelwit. As mens sing kan jy net vry wees.”